‘Tel jou woorde,’ sê Liesel Krause-WiidHoewel nie al 39 skrywers die bekendstelling kon bywoon nie, het Liesel ŉ paar van die vroue die geleentheid gegee om hulself voor te stel en ook kortliks uit die hart te praat oor waarom hulle by die boek betrokke geraak het. Foto: Maroela Media “ŉ Mens se tong is soos ŉ klein vlammetjie wat ŉ hele bos aan die brand kan steek,” sê Liesel Krause-Wiid by die bekendstelling van haar jongste boek, Wat sê jy. Die sentrale boodskap van die boek handel oor die krag van woorde en hoe jou woorde jou en ander se lewens raak. “Woorde het ŉ enorme impak en dit kan regtig vernietigend wees, maar dit kan ook bemoedigend wees.” Dié boek is saam met 39 ander predikantsvroue van dwarsoor Suid-Afrika geskryf en Liesel sê dit was ŉ voorreg om ŉ boek saam met ŉ klomp predikantsvroue uit te gee, omdat sy glo dit is ŉ unieke konsep wat baie mense se harte sal aanraak. “Hierdie vroue, wat in die bediening staan soos ek, kry te doen met baie mense se seer – hulle stories het my aangegryp.” Hoewel nie al 39 skrywers die bekendstelling kon bywoon nie, het Liesel ŉ paar van die vroue die geleentheid gegee om hulself voor te stel en ook kortliks uit die hart te praat oor waarom hulle by die boek betrokke geraak het. “Dis ŉ groot voorreg om vanaand saam met hierdie vroue hier te wees,” sê Janine Truter, een van die 40 skrywers van die boek. Janine het ook verduidelik hoe mens se woorde ander kan raak. “Woorde is soos tandepasta, as dit eers uitgedruk is, is dit uit – jy kan dit nie weer terugdruk nie.” Elke storie is ook aan ŉ Bybelvers gekoppel, wat die tema van die boek nog meer versterk. Liesel, wat ook redakteur van die boek was, sê daar is ŉ lekker verskeidenheid om te lees, van diep getuienis tot mooi stories wat sal inspireer. Hoewel die boek oor woorde handel, sê Liesel alles begin by ŉ mens se gedagtes. Sy vergelyk die mens met ŉ koppie tee wat mors wanneer aan die koppie gestamp word. “Wanneer daar bietjie aan jou gestamp word, dan kom dit uit wat in jou binneste is. Ek dink dit begin alles by ons gedagtes – ons moet versigtig wees wat ons dink.” Die boek is binnekort in alle boekwinkels landwyd beskikbaar of by die Voelgoedwinkel. Lees meer oor Wat sê jy op Maroela Media.